Lephata le dumetse go aga kamore
Makhanselara a kgaolo potlana ya Tutume a boleletswe fa lephata la botsogo le tlaa aga ntlo ya borobalo ya balwetse go araba selelo sa batho ba kgaolo potlana eo. Seo, se builwe ke mothusa mokwaledi mogolo wa khansele potlana, Rre Lawrence Mazinyane fa a araba tshutiso ya mokhanselara wa Tutume Legare, Rre Moseki Mathodi yo o neng a boditse gore ke eng go sa agiwe kamore e e tlaa thusang go fokotsa mosuke kwa matlong a borobalo a balwetse kwa kokelong eo. Rre Mazinyane o tlhalositse fa ba botsogo ba ikaeletse go aga kamore eo morago ga go lemoga fa go aga kokelo go ka tsaya nako e ntsi mme balwetse bone ba sokola. Mokhanselara Mathodi o supile fa ba sa bolo go lela ka borobalo jwa balwetse mme go se nko e e tswang lemina, a re tota seemo sa kokelo eo ga se ba jese di welang gotlhelele, jalo o kopile gore ba botsogo ba se potlakele. Mokhanselara wa Tshwaane/Malelejwa, Rre Richard Sikwane o kopile khansele go aga motshelakgabo mo tseleng ya Sowa/Tshwaane, a tlhalosa gore ka nako ya dipula batho ba kgaolo eo ba a sokola ka bangwe ga ba tseye kalafi ka ditlamelo ka bontsi di le kwa moseja wa motse wa bone. Rre Sikwane a re seemo seo se tshwenya thata gonne ka nako ya merwalela, batho ba felela ba thusiwa ka sefofane sa tlhootomo. Fa a fa bogakolodi, Rre Mazinyane o boletse fa ba itse ka matshwenyego a Tshwaane/Malelejwa, ka jalo khansele ya toropo ya Sowa e ikaeletse go aga motshelakgabo mo nokeng ya Mosetsetshwaane go thusa batho ba kgaolwana eo. 